দেশে পদ্মা সেতুর মতো বড় বড় অবকাঠামো নির্মাণে রাজস্ব আদায়ের হার মোট জিডিপির অনুপাতে ১২.৫০ শতাংশে উন্নীত করার কথা বলেছিল সরকার। কিন্তু দেশে রাজস্ব আদায়ের হার আশানুরূপ বাড়েনি। রাজস্ব আদায়ের হার এখন জিডিপির অনুপাতে ৯ শতাংশ। সে হিসাবে রাজস্ব আদায়ের হার সাড়ে ৩ শতাংশ কম অর্জিত হয়েছে। রাজস্ব আদায় কম হওয়ার পেছনে বলা হয়েছে, দেশে আয়কর দেওয়ার সংখ্যা অনেক কম। কর দেওয়ার মতো সক্ষম অনেকে থাকলেও তারা কর দিচ্ছে না। সরকারি অনেক সংস্থা আছে, যারা কর দেয় না। এ ছাড়া কর ছাড় দেওয়ার প্রবণতাও দেশে বেশি। ব্যবসায়ীদের দাবির মুখে ভ্যাট আইনও কার্যকর করা সম্ভব হয়নি। এসব কারণে রাজস্ব আদায়ের হার বাড়েনি।